Diari Oficial de la Generalitat Valenciana


Sumari del DOGV 5418, del 30-12-2006 (2006/15087)

ORDE de 16 de desembre de 2006, de la Conselleria d'Agricultura, Pesca i Alimentació, per la qual s'establixen ajudes a les associacions de protecció i defensa dels animals.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   5418

Data del DOGV
:   30-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/15116


Data del document
:   22-12-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * campanya de sensibilització
    * suport econòmic
    * ajuda pública
    * societat sense fins de lucre
    * benestar dels animals
    * protecció dels animals
    * animal domèstic
    * associació

ORDE de 16 de desembre de 2006, de la Conselleria d'Agricultura, Pesca i Alimentació, per la qual s'establixen ajudes a les associacions de protecció i defensa dels animals. [2006/15095]  
Les associacions, entre les finalitats de les quals, es troba la protecció i defensa dels animals van ser reconegudes per la Llei 4/1994, de 8 de juliol, de la Generalitat Valenciana, sobre protecció dels animals de companyia. En esta se'ls atribuí el rang de col·laboradores de l'administració en esta matèria.   
Moltes d'estes associacions realitzen una important labor en benefici del benestar animal. Les seues actuacions van des de la realització de campanyes de conscienciació social fins a la recollida d'animals abandonats per a albergar-los en instal·lacions fins a la seua devolució als amos o la seua posterior donació, en cas de no trobar-los. Totes estes activitats, així com el manteniment dels albergs d'animals abandonats, suposen un cost important que és suportat pels socis i, en alguns casos, amb el suport de les administracions o altres institucions.  
La Conselleria d'Agricultura, Pesca i Alimentació de la Comunitat Valenciana, de conformitat al seu pla estratègic, té interés a elevar el nivell de benestar dels animals de companyia. Sent conscient que les associacions creades amb estes finalitats contribuiran a este objectiu, s'establix una línia d'ajuda a estos grups per al desenrotllament de programes dirigits a la protecció dels animals de companyia. Amb la finalitat de modificar certs aspectes de l'orde que regulava estes ajudes en el passat, s'ha considerat necessari publicar una nova orde que continga en un únic text les bases reguladores d'estes ajudes i que facilite així la seua comprensió i augmente la seguretat jurídica per al ciutadà.  
Per tot això, a proposta del director general d'Investigació, Desenrotllament i Innovació Agropecuària,   
ORDENE   
Article 1  
S'establixen les bases reguladores de la línia d'ajudes a les associacions de protecció i defensa dels animals que desenrotllen anualment programes, projectes o activitats l'objectiu de les quals siga la protecció dels animals de companyia, tal com es recull en la Llei 4/1994, de 8 de juliol, de la Generalitat Valenciana.  
Article 2  
Es convoquen, per a l'exercici 2007, les ajudes a què fa referència l'article primer.  
Segons disposa l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, la concessió de les ajudes estarà condicionada a l'existència, en els pressupostos de 2007, de crèdit adequat i suficient per a això.   
Segons esta orde tots els actes dictats en els expedients de gasto anticipat s'entendran condicionats al fet que al dictar les resolucions de concessió definitiva subsistisquen les mateixes circumstàncies de dret i fet que existien en el moment en què van ser produïts aquells actes.  
DISPOSICIONS ADDICIONALS  
Primera  
Les ajudes regulades en la present orde es concediran en l'exercici 2007 a càrrec de les aplicacions pressupostàries següents:   
. Per a les actuacions previstes en el paràgraf a, de l'apartat segon, de l'annex, a càrrec de la línia T1792000, capítol 4, del programa 714.80, de Desenrotllament i Millora de la Ramaderia.  
. Per a les actuacions previstes en el paràgraf b, de l'apartat segon, de l'annex, a càrrec de la línia T2130000, capítol 7, del programa 714.80, de Desenrotllament i Millora de la Ramaderia.  
DISPOSICIÓ TRANSITÒRIA  
Primera  
Per a l'exercici 2007, el termini de presentació de sol·licituds serà de 30 dies naturals comptats a partir de la publicació de la present orde en el Diari Oficial de la Generalitat.   
Segona   
D'acord amb el projecte de la Llei de Pressupostos per a 2007, els imports estimats són els següents:  
. 105.500,00 euros per a les actuacions previstes en el paràgraf a, de l'apartat segon de l'annex.   
. 28.000,00 euros per a les actuacions previstes en el paràgraf b, de l'apartat segon de l'annex.  
DISPOSICIÓ DEROGATÒRIA  
Queda derogada l'Orde de 26 de desembre de 2005, de la Conselleria d'Agricultura, Pesca i Alimentació, per la qual s'establixen ajudes a les associacions de protecció i defensa dels animals.  
DISPOSICIONS FINALS  
Primera  
Es delega en el director general competent en matèria de ramaderia la concessió i denegació de les ajudes previstes en esta orde.  
Segona  
Es faculta el director general competent en matèria de ramaderia per a dictar les disposicions necessàries per al desplegament i compliment d'esta orde.  
Tercera  
La present norma entrarà en vigor l'endemà de la publicació en el Diari Oficial de la Generalitat.  
València, 16 de desembre de 2006  
El conseller d'Agricultura, Pesca i Alimentació,  
JUAN G. COTINO FERRER  
ANNEX  
Bases reguladores de la línia d'ajudes a les associacions   
de protecció i defensa dels animals  
Apartat primer. Objecte de l'ajud  
S'establixen les bases per les quals es regulen les ajudes a les associacions de protecció i defensa dels animals, per al desenrotllament anual de programes, projectes o activitats, l'objectiu de les quals siga la protecció dels animals de companyia, tal com es recull en la Llei 4/1994, de 8 de juliol, de la Generalitat Valenciana.  
Apartat segon. Gastos subvencionables  
Les ajudes es destinaran a subvencionar:  
a) Part dels gastos de funcionament necessaris per al desenrotllament d'una o diverses de les activitats següents:  
a.1. Campanyes educatives o de conscienciació social l'objectiu de les quals siga la difusió d'aspectes de la Llei 4/1994, de 8 de juliol, de Protecció d'Animals de Companyia. Estes seran realitzades a través de centres escolars, cívics, o entitats afins sense ànim de lucre.  
a.2. Campanyes per a reduir el nombre d'animals de companyia abandonats basades en un control de la grandària de les seues poblacions.  
a.3. Programes autoritzats de recollida d'animals de companyia abandonats la destinació dels quals siga un nucli zoològic registrat com a alberg temporal dels animals.  
a.4. Programes de manteniment de nuclis zoològics registrats per a l'alberg temporal d'animals de companyia abandonats.  
a.5. Gastos de manteniment, material fungible i lloguer de la seu de l'associació fins a un màxim del vint-i-cinc per cent del total pressupostat. Esta ajuda és incompatible amb la indicada en el punt anterior.  
b) La construcció i/o adequació a les exigències tècniques legals de les instal·lacions per a alberg d'animals de companyia abandonats, d'acord amb el que preveu el Decret 158/1996, del Consell, que desenrotlla la Llei 4/1994, de 8 de juliol.   
El beneficiari haurà de destinar els béns a la finalitat concreta per a la qual sol·licita la subvenció, durant un període de cinc o dos anys, segons es tracte de béns inscriptibles en un registre públic o no, amb les excepcions previstes en l'apartat 5, de l'article 31, de la Llei General de Subvencions.  
Apartat tercer. Beneficiaris  
Podran sol·licitar estes ajudes les associacions de protecció i defensa dels animals sense ànim de lucre, legalment constituïdes i inscrites en el Registre d'associacions de la Conselleria de Justícia, Interior i Administracions Públiques, i que tinguen com a finalitat principal la defensa i protecció dels animals i despleguen algunes de les activitats relacionades en l'article segon, en l'àmbit territorial de la Comunitat Valenciana.  
Apartat quart. Quantia de les subvencions i criteri de preferència  
L'import global màxim pel qual es concediran les ajudes per a cada exercici econòmic s'establirà anualment d'acord amb la disponibilitat pressupostària, per mitjà de la publicació de l'orde corresponent de la Conselleria d'Agricultura, Pesca i Alimentació.  
Les ajudes per beneficiari seran del 60% del cost global pressupostat per al conjunt de les activitats per a les quals sol·liciten ajudes compreses en el paràgraf a, de l'apartat segon, i del 80% del cost global pressupostat per a les inversions compreses en el paràgraf b de l'apartat segon.  
No obstant el que s'establix en el paràgraf anterior, la quantia màxima de l'ajuda per beneficiari serà de 7.200 euros per a les activitats assenyalades en el paràgraf a de l'apartat segon, i de 12.000 euros per a les activitats assenyalades en el paràgraf b de l'apartat segon.  
Si el conjunt de les ajudes sol·licitades supera en cada un dels apartats els fons disponibles, la concessió de la subvenció es realitzarà tenint en compte l'orde de preferència següent, que s'aplicarà a cada conjunt de sol·licituds agrupades en els seus respectius apartats:  
. Primer: sol·licituds presentades per associacions reconegudes com a col·laboradores de la Conselleria d'Agricultura Pesca i Alimentació.  
. Segon: resta de sol·licituds.  
Dins de cada un dels dos nivells anteriors, a igualtat de punts tindran preferència aquelles sol·licituds d'empreses que acrediten ocupar un percentatge major de treballadors discapacitats en relació amb les seues plantilles, amb anterioritat a la publicació d'esta orde, o que es comprometen a contractar un percentatge major durant l'àmbit temporal de duració de la subvenció.  
Si, ordenats tots els expedients segons el que s'ha establit anteriorment, no hi ha prou crèdit per a totes les sol·licituds dins del mateix nivell de preferència, caldrà ajustar-se a l'ordenació d'estes per punts, i s'atorgarà un punt per cada cent associats fins a un màxim de 10 punts. Si per a un mateix nivell de puntuació no hi ha prou crèdit per a satisfer totes les sol·licituds, es procedirà al seu prorrateig.  
Apartat quint. Presentació de sol·licituds  
Les sol·licituds d'ajuda es presentaran per mitjà d'instància degudament emplenada i subscrita pel representant legal de l'associació en el termini de presentació que s'establisca en cada convocatòria anual, i s'adreçaran al director general de competent en matèria de ramaderia de la Conselleria d'Agricultura, Pesca i Alimentació. Es podran presentar al registre de la Conselleria d'Agricultura, Pesca i Alimentació, carrer d'Amadeu de Savoia, 2, de València; a les direccions territorials de la Conselleria a les províncies d'Alacant, Castelló i València, i a les oficines comarcals, o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En la sol·licitud haurà de constar el nom i la seu social de l'associació, acompanyada de la documentació següent:  
a) Fotocòpia compulsada dels estatuts de l'associació. En el cas de modificació d'estos, caldrà presentar acta de l'esmentada modificació.  
b) Certificat que acredite la seua inscripció en el registre d'associacions, en el cas de no ser entitat col·laboradora de la Conselleria d'Agricultura, Pesca i Alimentació.   
c) Fotocòpia compulsada del NIF/CIF de l'associació, així com dels seus representants legals.  
d) Certificat expedit pel secretari de l'associació del fet que el sol·licitant actua en representació d'esta.  
e) Certificat expedit pel secretari de l'associació en què es faça referència expressa al seu nombre d'associats.  
f) Imprés d'alta de tercers de la Generalitat Valenciana, acompanyat de certificat de l'entitat financera, de la titularitat del compte en què ha d'efectuar-se el pagament de l'ajuda, en cas d'altes, baixes o modificacions de les dades que estan en el sistema d'informació comptable de la Generalitat.  
g) Les associacions reconegudes com a col·laboradores, per a ser considerades com a tal a l'efecte de l'orde de priorització establit en l'apartat quart de la present orde, hauran d'haver presentat per a la seua aprovació, tal com s'establix en l'article 23 del Decret 158/1996, de 13 d'agost, del Consell, pel qual es desplega la Llei 4/1994, de la Generalitat Valenciana, de 8 de juliol, sobre Protecció dels Animals de Companyia, el programa d'activitats a desplegar, amb indicació del calendari.   
h) Per a les activitats del paràgraf a, de l'apartat segon, descripció de les activitats per a les quals sol·licita ajuda amb el pressupost detallat de cada una.  
i) Per a les activitats de l'apartat segon, punt a.5 (gastos propis de l'alberg) l'alberg haurà d'estar registrat com a nucli zoològic. En el cas que este siga propietat de l'ajuntament i siga gestionat per l'associació protectora, haurà de presentar el conveni actualitzat amb l'ajuntament corresponent.  
j) Per a les activitats de l'apartat segon, punt a.3 (Programa de Recollida d'Animals Abandonats en la Via Pública), amb destinació a un alberg d'animals registrat com a nucli zoològic, hauran de presentar l'acord del programa amb l'ajuntament.  
k) Per a les activitats del paràgraf b de l'apartat segon, projecte d'obra i llicència d'obres de l'ajuntament corresponent. El projecte d'obra no serà necessari si es tracta d'una adequació d'instal·lacions i no es produïx una modificació dels volums construïts.  
l) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació.  
m) Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat Valenciana), i davant de la Seguretat Social.  
Apartat sext. Procediment de concessió d'ajudes  
La instrucció del procediment de concessió de subvencions i l'emissió de la proposta de resolució correspon al Servici d'Innovació i Tecnologia Ramadera de la Conselleria d'Agricultura, Pesca i Alimentació, que realitzarà d'ofici totes les actuacions que trobe necessàries per a la determinació, el coneixement i la comprovació de les dades en virtut de les quals ha de formular-se la proposta de resolució, i que remetrà a l'òrgan col·legiat un informe d'avaluació de les sol·licituds.  
Quan l'import de la subvenció de la proposta de resolució provisional siga inferior al que figura en la sol·licitud presentada, es podrà instar del beneficiari la reformulació de la seua sol·licitud per a ajustar els compromisos i les condicions a la subvenció atorgable. Una vegada que la sol·licitud meresca la conformitat de l'òrgan col·legiat, es remetrà amb totes les actuacions a l'òrgan competent perquè dicte la resolució. En tot cas, la reformulació de sol·licituds haurà de respectar l'objecte, les condicions i la finalitat de la subvenció, així com els criteris de valoració establits respecte de les sol·licituds o peticions.  
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan estarà integrat per 3 membres: el cap del Servici de Producció i Sanitat Animal, el cap del Servici d'Innovació i Tecnologia Ramadera i el cap de la Secció de Foment Ramader.  
El conseller d'Agricultura, Pesca i Alimentació, a la vista de la proposta de resolució de l'òrgan col·legiat, resoldrà sobre la concessió d'estes ajudes per al desplegament d'alguna o de totes les activitats de protecció dels animals de companyia per a les quals s'haja sol·licitat ajuda, esgotant la via administrativa. La dita resolució haurà de ser notificada al sol·licitant.  
La falta de resolució expressa i la seua notificació en el termini de sis mesos comptadors des de la finalització del termini de presentació de sol·licituds tindrà efecte desestimatori. No obstant això, este termini no començarà a comptar fins que es publique l'import global màxim de les ajudes aprovat per a cada exercici pressupostari.  
Apartat sèptim. Realització de la inversió, procediment de control i pagament de les ajudes  
Les inversions seran realitzades i justificades davant de l'administració abans del dia 15 d'octubre de cada exercici pressupostari per al que haja sigut concedida la subvenció, per mitjà de compte justificatiu, que inclourà la declaració de les activitats realitzades que han sigut finançades amb la subvenció i el seu cost amb el desglossament de cada un dels gastos incorreguts; caldrà adjuntar-hi les factures de tercers corresponents a estes, així com els seus justificants bancaris de pagament.   
Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el suposat subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar i presentar com a mínim tres ofertes de diferents proveïdors i que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les característiques especials dels gastos subvencionables no hi haja en el mercat prou nombre d'entitats que el subministren o presten. L'elecció entre les ofertes presentades es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
En el cas d'inversions descrites en el paràgraf b, de l'apartat segon, s'haurà de presentar la declaració administrativa de nucli zoològic.  
La presentació dels documents anteriors es realitzarà preferentment al registre de la Conselleria d'Agricultura, Pesca i Alimentació, carrer d'Amadeu de Savoia, 2, de València; a les direccions territorials de la Conselleria en les províncies d'Alacant, Castelló i València, i a les oficines de la Conselleria d'Agricultura, Pesca i Alimentació, o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A la vista de la documentació aportada per a la justificació, l'òrgan competent resoldrà el pagament de l'ajuda.  
Els servicis veterinaris de la Conselleria d'Agricultura, Pesca i Alimentació duran a terme una inspecció en totes les associacions sol·licitants de les ajudes previstes en el paràgraf b de l'apartat segon, per a comprovar el compliment de les condicions exigides a estes en la present orde.  
El Servici d'Innovació i Tecnologia Ramadera durà a terme els controls que trobe pertinents per a verificar les inversions i els justificants dels gastos per part dels beneficiaris i contrastar que les inversions aprovades concorden amb les realitzades.  
Apartat octau. Incompatibilitat de les ajudes  
La percepció de les ajudes previstes en esta orde és incompatible amb la de qualsevol altra ajuda de l'administració nacional o comunitària destinada a la mateixa finalitat. A este efecte, els servicis tècnics realitzaran comprovacions periòdiques.  
Apartat nové. Reintegrament de quantitats indegudament percebudes  
Segons s'establix en l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí prevists.  
Quan la falta de justificació del gasto subvencionable siga parcial, el reintegrament de la subvenció serà el que corresponga als esmentats gastos no justificats, sempre que el compliment de la subvenció s'aproxime de forma significativa a la satisfacció dels compromisos adquirits.   
El procediment de reintegrament de les quantitats percebudes es regirà per allò que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.   
Apartat desé. Revisió  
Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció incompatible d'estes a què es fa referència en l'article nové, podrà donar lloc a la modificació de la resolució concesòria.  
Apartat onzé. Normativa aplicable  
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.